arnastofnun/IGC-2024 huggingface dataset:
Fornar götur í Þingvallasveit

Ég er í vandræðum með að finna fornar götur suður úr Þingvallasveit, þekktar úr Sturlungu. Hefur einhver hestamaður eða göngumaður farið þessar leiðir: Prestastíg milli Víðivalla við Ármannsfell og eyðibýlisins Hrafnabjarga. Prestagötur frá Hrafnabjörgum suður yfir hálsinn til Beitivalla við Laugarvatnshelli. Götuna frá Hrafnabjörgum suður til Gjábakka. Loks götuna frá Gjábakka suður með Lyngdalsheiði vestanverðri og austan við Búrfell um Búrfellsgötur að Klausturhólum. Annar vandi úr Sturlungu. Hefur einhver riðið Ámótsvað á Hvítá í Borgarfirði, þar sem Reykjadalsá rennur í hana?
Risi á brauðfótum

Evrópusambandinu tókst að verða stærsta efnahagsveldi heimsins. En tókst ekki að yfirfæra fyrirferðina yfir á önnur svið. Asía er nýr efnahagsrisi heimsins, ekki Evrópusambandið. Grikklandi var bjargað með harmkvælum til bráðabirgða. En evrusvæðið skelfur, mest um sunnanverða álfuna. Evran lækkar daglega. Næst þarf sambandið að kasta fé í Portúgal, Spán, jafnvel Ítalíu. Í heimsmálum talar Evrópa ótal tungum. Á loftslagsráðstefnunni í Kaupmannahöfn var Evrópa ekki einu sinni viðstödd, þegar heimsveldin ákváðu með Indlandi og Kína að gera ekkert. Toppar Evrópu eru dvergar, þar er enginn Churchill.
Peningaleynd olli hruninu

Ég hef stundum áður útskýrt, að peningaleynd var forsenda bankahrunsins á Íslandi og meðfylgjandi vandræða þjóðarinnar. Einnig forsenda erfiðleika í peningamálum annarra vestrænna þjóða. Í skjóli peningaleyndar fara gráðugir bankamenn og bankabraskarar sínu fram. Án vitneskju þeirra, sem trúa bönkum fyrir fé sínu. Bankamenn hafa gert bankaleynd að trúarjátningu. Halda fram, að hún sé fyrir viðskiptavinina. Í raun er hún fyrir bófana. Bankaleynd ber að afnema að fullu. Og alla aðra peningaleynd. Svo sem leynd yfir tekjum og gjöldum, sköttum og skuldum. Gegnsæ peningamál hindra hrun í framtíðinni.
Magma er skrípó fyrirtæki

Magma er skrípó fyrirtæki, enda býr það í skúffu í Svíþjóð. Tekur Björgólf á íslenzkum fávitum. Þykist koma með dýrmætt erlent fjármagn inn í landið. Fær svo meiripartinn af kaupverðinu lánaðan hjá innlendum seljendum. Restina hyggst það fá hjá innlendum lífeyrissjóðum. Þetta er eins og Landsbankinn í gamla daga, allt tómt plat. Innlendir aðilar borga yfirtöku útlendinga á auðlindinni. Árni Sigfússon bæjarstjóri er í tómu rugli. Daginn eftir hyggst Magma svo leika sama leikinn með bjálfana í Hrunamannahreppi. Ríkisstjórnin hugsar svo hægt, að hún veit enn ekki sitt rjúkandi ráð. Nema helzt Svandís.
Hádegismatur á 1200 krónur

Santa Maria á Laugavegi 22 býður hádegismat á 1200 krónur, súpu og aðalrétt. Í gær var súpan matarmikil baunasúpa. Aðalrétt má fá hvern sem er af seðli. Venjulega vel ég mexikóska enchilada-pönnuköku með kjúklingi, annað hvort venjulega eða í mole-súkkulaðisósu. Þetta er ágætar pönnukökur, en fremur milt kryddaður matur fyrir minn smekk. Nokkur veitingahús í bænum bjóða mat á þessu ofsalága verði. Þau eru búlgarskt Balkanika á Vitastíg 10, tælenskur Krua Thai á Tryggvagötu 14, Prikið í Bankastræti 12, Loki á Lokastíg 28, indverskt Shalimar í Austurstræti 4 og Brasilia á Skólavörðustíg 14.
Svart er hvítt hjá Skúla

Skúli Helgason þingmaður er dæmigerður útúrsnúningamaður af gamla skólanum. Hann segir á netinu, að Samfylkingin hafi mætt einkavæðingu á orku. Hún hafi gert það með lögum frá 2008 um, að þjóðin eigi orkuna. Þetta er sama ruglið og í lögum um, að þjóðin eigi fiskimiðin. Þau lög hindruðu kvótagreifa ekki í að eignast fiskimiðin og veðsetja kvótann. Eins hafa þessi lög frá 2008 ekki hindrað orkuna á Reykjanesi í að lenda í kanadískri skúffu í Svíþjóð. Það er alltaf sama sagan með þessa pólitíkusa. Með margvíslegum hátogunum halda þeir fram, að svart sé hvítt og framsal auðlinda sé verndun auðlinda.
Falsanir breiðast út

Reykjanes er gjaldþrota sveitarfélag. Árni Sigfússon felur það með því að selja eignir og taka þær síðan á okurleigu. Hann er líka búinn að selja HS Orku. Smám saman herðist hengingarólin um illa rekinn bæ sjónhverfingamanns. Ein áhrifin af því út á við er Magma-vitleysan. Kanadískt skúffufyrirtæki í Svíþjóð eignast orku Reykjanesskaga fyrir slikk. Með aðstoð sköpunargleði KPMG-endurskoðunar eru önnur bæjarfélög að feta í fótsporin. Hafnarfjörður og Mosfellsbær eru byrjuð að falsa bókhaldið með því að eignfæra tekjulaus svæði. Eins og gullæturnar eignfærðu ímyndað “goodwill” upp úr öllu valdi.
Afnemið vald hreppsnefnda

Ríkisstjórnin getur ekki gripið í taumana, þegar gjaldþrota sveitarfélög veltast um í græðgi. Auðlindir landsins munu fyrr eða síðar lenda í höndum útlendinga, nema lögum verði breytt. Afnema verður rétt sveitarfélaga til að ráðskast með auðlindir þjóðarinnar. Annars stefnir allt í tóma vitleysu í Kerlingarfjöllum og í Gjástykki og svo framvegis. Landsvirkjun hefur mútað Flóahreppi og Magma mun taka upp sömu vinnubrögð. Hreppsnefndarmenn hafa ekki siðferði til að standast áhlaup. Hættið að vola út af Reykjanesi Árna Sigfússonar og setjið lög um, að sveitarfélög geti ekki samið um orkuver.
Eyðsluseggur í Seðlabankanum

Már Guðmundsson seðlabankastjóri hefur keypt ónýta krónupappíra á yfirverði af seðlabankanum í Luxembourg. Þessi klikkuðu kaup kosta skattgreiðendur um 25 milljarða króna, því að gengið var 250 krónur á evruna. Már virðir ekki einu sinni 160 króna gengið í Seðlabankanum, því ættu þá aðrir að gera það. Fyrir áramót lék Már sér að kaupum á krónum til að halda uppi gengi hennar. Það kostaði tugi milljarða króna. Með svona fjárhættuspilara og eyðslusegg í Seðlabankanum verður ríkið ekki lengi að spila rassinn úr buxunum. Og allt er þetta á þinn kostnað. Af hverju er gamall krati látinn stjórna bankanum?
Örþreytt hugsun Steingríms

Steingrímur J. Sigfússon fjármálaráðherra fór á hættulega braut í ræðunni á aðalfundi lífeyrissjóðanna. Taldi samfélagslega ábyrgð og skyldur eiga að víkja arðsemiskröfu til hliðar. Nóg hafa umsjónarmenn sjóðanna skert arðsemi þeirra, þótt ríkið krefjist þess ekki líka. Hlutverk sjóðanna er bara eitt, að tryggja ævikvöld sjóðfélaga. Þeir eiga aðeins að lána í verkefni, sem skila beztum arði. Ekki í glórulaust rugl stjórnvalda, hátæknisjúkrahús eða Vaðlaheiðargöng. Ræða Steingríms var full af þessum innihaldslausu frösum, sem einkenna örþreytta hugsun. “Samfélagslegur” er tízkuorð Steingríms núna.
Utanvegaakstur Svandísar

Svandís Svavarsdóttir ráðherra sker upp herör gegn utanvegaakstri. Minnist þó ekki á, að margir fara eftir kortum Máls og menningar og Forlagsins, er þeir keyra utan vega. Þar er gert ráð fyrir merktum göngu- og reiðslóðum. Sú merking er ekki notuð, heldur eru allar slóðir sýndar sem jeppaslóðir. Að baki ruglsins er einn kortagerðarmaður og ein kortaútgáfa. Getur Svandís ekki talað við þá og fengið þá ofan af rugli sínu? Það eitt hefði meiri áhrif en yfirlýsingar um góðan vilja ráðherrans. Torfærumenn og jeppamenn benda bara á kortin sín. Er ekki hægt að taka þessi landráðakort úr umferð?
Katrín var á vaktinni

Skrítinn er skyndilegur æsingur ríkisstjórnarinnar vegna kaupa Magma Energy á auðlindum á Reykjanesskaga. Málið hafði aðdraganda í ár. Láðist Katrínu Júlíusdóttur orkuráðherra að fylgjast með? Eða vildi hún ekki fylgjast með? Kannski er hún bara enn sami hrunverjinn og hún var fyrir stjórnarskiptin. Kannski vill hún bara selja auðlindir fyrir slikk. Katrín er af augljósum ástæðum ekki gefin fyrir að koma fram. Hún hafði ekki látið ná í sig út af málinu, þegar þessi klausa var skrifuð. Einhver sá um, að ríkisstjórnin virðist bjargarlaus gegn blindum áhuga sveitarfélaga á framkvæmdum í héraði.
Geta ekki stokkið á vefinn

Seattle Post-Intelligencer er dæmi um, að stökk dagblaða af pappír yfir á vefinn gengur ekki upp. Dagblað á vef kemur ekki í stað dagblaðs á pappír. Samt eru dagblöð dauðans matur á Vesturlöndum. Geta ekki keppt við vefinn, sem tók af þeim smáauglýsingar fyrir mörgum árum. Sé flótti á vefinn ekki lausn, hver er hún þá? Sérhæfð blöð eru möguleiki, samanber viðskiptablöð og íþróttablöð. Dagblöðin verða að fara út fyrir kassann, hugsa dæmið upp á nýtt, finna sér nýja hillu eða takmarka sig við þá hillu, sem þau kunna bezt. Fríblöð eru ein leið. Grapevine er önnur. Sunnlenska er þriðja leiðin.
Aldrei tekinn aftur með

Í hernum fleygja allir sér á jörðina, þegar liðþjálfinn gargar. Þannig forða þeir sér undan skothríð óvina. Þeir, sem ekki trúa liðþjálfanum, líta kringum sig að forsendu gargsins. Þeir falla, en hinir lifa. Liðþjálfinn er skipstjóri á sinni skútu. Menn hafa efasemdir um stjórnina, en hlýða skilyrðislaust í eldlínunni. Síðar má ræða efasemdirnar. Bóndasonur vildi ekki fara af baki, þegar aðstæður kröfðust, að lausu hrossin væru róuð niður. Hann hafði ekki lært það í sveitinni og tók ekki mark á fararstjóra af malbikinu. Hann var til vandræða. Var aldrei tekinn aftur með í ferð.
Einfaldar sögur af krónunni

Þegar útflutningsfyrirtæki vilja ekki skipta gjaldeyri í krónur, segir það einfalda sögu um gengi krónunnar. Þau hafa einfaldlega ekki trú á henni. Þegar Seðlabankinn og Alþjóða gjaldeyrissjóðurinn vilja áfram hefta verzlun með gjaldeyri, segir það einfalda sögu um krónuna. Þessar stofnanir hafa einfaldlega ekki trú á henni. Þegar krónum er skipt í London á lægra verði en fæst í Seðlabankanum, segir það einfalda sögu um gengið. Viðskiptaaðilar í London hafa einfaldlega ekki trú á henni. Við getum svo sem lifað við dýrt böl, en Seðlabankinn má ekki eyða gjaldeyri í að reyna að lyfta krónunni.
Leyndarhyggjan verði aflögð

Leyndarhyggjan var ein helzta forsenda hrunsins. Gerði gullætum og bönkum þeirra og gervifélögum kleift að fela athafnir. Bankaleyndin er veigamesti þáttur leyndarhyggjunnar. Annar mikilvægur þáttur er leyndin, sem hvílir yfir opinberum upplýsingum um fjármál fólks og fyrirtækja. Ekki er hægt að skoða fasteignaskrá og bifreiðaskrá, eignaskrá og skuldaskrá og vanskilaskrá eins og í Bandaríkjunum. Stundum má hér sjá stakar færslur, en ekki skrárnar sjálfar. Allar þessar skrár á að opna og hafa á vefnum. Brýnast er að leggja niður stofnunina Persónuvernd, sem ræktar leyndina, jarðveg spillingarinnar.
Krónan er enginn gjaldmiðill

Hin óvinsæla verðtrygging mun ríkja hér á landi, unz við fáum trausta krónu eða evru. Meðan við notum matador-seðla, sem enginn treystir, verður að miða verðgildi skulda við eitthvað traustara. Annars lána menn ekki. Krónan er brúkleg til að rýra kjör þjóðarinnar á erfiðum tíma. En hún hefur ekki verið neinn gjaldmiðill um áratugi. Hún er enginn hornsteinn í peningamálum. Þess vegna er bezt að taka upp evru. Hún sveiflast lítið og gerir verðtryggingu óþarfa. En hún krefst líka hagstjórnar. Pólitíkusar ráða ekki við hagstjórn og vilja gengislækkanir í stað hennar. Það er hinn stóri vandi Íslendinga.
Ónýti fjórflokkurinn

Vinstri grænir eru sá eini gömlu flokkanna, sem er saklaus af hruninu. Samt er hann ekki góður kostur. Hann er hvorki vinstri né grænn. Slæðingur er þar af gömlum Moskvukommum úr sósíalistafélaginu. Þeir eru ekki vinstri, heldur valdsdýrkendur. Fleiri eru þar framsóknarmenn, til dæmis Jón Bjarnason. Þeir eru ekki grænir, heldur hagsmuna-rekendur. Í heild eru vinstri grænir of afturhaldssamir. Vanmeta til dæmis þátt leyndarhyggju í hruninu. Segja pass við hugmyndum um opnun samfélagsins, afnám bankaleyndar og reykfylltra bakherbergja. Seint mundi ég kjósa þá. Allur fjórflokkurinn er ónýtur.
Frakkar langt á undan

Le Fooding veitingastíllinn í Frakklandi brýtur hefðina frá Michelin á bak aftur. Nýi stíllinn tekur mið af almennri vellíðan gesta. Fólki getur liðið vel á skyndibitastað, stílblöndustað eða á Bæjarins beztu. Ekki bara á Noma eða Dill. Fooding er alþýðlegur stíll. Vellíðan getur stafað af góðum mat, góðu umhverfi og stemmningu, nýjungagirni, einlægni og tízkuhyggju. Tímarit og leiðsögurit Le Fooding um Frakkland er svipuð bylting frá 1999 og “Nýja eldhúsið” franska var 1973. Er norræn veitingahús eru árið 2010 að meðtaka franska byltingu frá 1973, eru Frakkar með nýja byltingu í millitíðinni.
Ný matarbylting í Frans

Enn gerist allt í Frakklandi, sem máli skiptir í matargerð. Fyrst franska og fína eldhúsið, sem fór fyrir löngu um allan heim. Síðan komu 1973 samhliða Nýja eldhúsið og Eldhús jarðarinnar. Cuisine Nouvelle tók inn nútímann og Cuisine Terroir tók inn hráefni héraðsins. 30 árum á undan Cuisine Nordique, norrænu afbrigði. Jafnvel blandstíllinn, Cuisine Fusion var að mestu þróaður í Frakklandi. Þar reis 1999 nýr stíll í matargerðarlist, le Fooding, sem hafnar öllum eldri reglum. Í áratug hefur ársrit með veitingarýni um París predikað þessa stefnu. Það er Le Fooding, sem leysir Michelin af hólmi.
Sérkennilegur úrdráttur Styrmis

Heppnir eru þeir, sem lesa Sannleiksskýrsluna og hafna fölsuðum úrdráttum, svo sem bók Styrmis. Lesendur skýrslunnar sjá sannleikann framhjá hliðvörðum hagsmuna. Sjá, að helztu ráðamenn og embættismenn sváfu á verði. Uppteknir af ímynd fremur en raunveruleika. Langverstur er þáttur Davíðs. Bjó til eftirlitsleysi, sem skapaði bófaflokkum svigrúm. Sá hrunið koma, en gerði ekkert. Hlustaði ekki á erlenda seðlabankastjóra. Leyfði IceSave að vaxa. Greiddi bankabófunum 350 milljarða á lokasprettinum og gerði Seðlabankann þannig gjaldþrota. Á þinn kostnað. Það stendur ekki í úrdrætti Styrmis.
Arion er Kaupþing

Þeir, sem áttu þátt í að koma óorði á Kaupþing, eru enn starfandi hjá Arion. Monica Caneman stjórnarformaður bullar bara út í eitt. Arion hefur hegðað sér alveg eins og Kaupþing gerði. Með stjórnlausa græðgi að leiðarljósi. Arion lætur verstu bófa landsins reka áfram fyrirtæki, sem þeir komu á hausinn. Arion lætur vinna hjá sér menn, sem hafa réttarstöðu sakbornings, eins og það heitir á dulmáli lagatækna. Arion brást þar við eins og aðrir bófar, gengur eins skammt í átt til sáttar við þjóðina og mögulega er unnt. Stjórn, bankastjórar og framkvæmdastjórn eru við sama heygarðshorn og fyrr.
Nýr æsingur Sigmundar Davíðs

Framsóknarflokkurinn hefur um skeið gengið hagsmuna verktaka. Það hefur bezt komið í ljós í borgarmálum Reykjavíkur. Nú hefur formaður flokksins óvænt vaknað síðbúinn til lífsins í þágu verktaka. Skammast yfir nýjum lögum frá Alþingi um vinnustaðaskírteini. Kallar þau austurþýzk að uppruna. Verktakar vilja nefnilega engin slík skírteini. Þeir vilja hafa ólöglegt og ýmislega svart vinnuafl á sínum snærum. Þeir vilja ekki borga skatta og skyldur af starfsfólki. Framsókn gætir að venju þessara spilltu hagsmuna. Á þeim grunni bera að skoða nýjasta æsing Sigmundar Davíðs Gunnlaugssonar flokksformanns.
Evrópuaðild á lágum hita

Tímarnir eru Evrópu erfiðir. Grikkir og nokkrar aðrar þjóðir í Suður-Evrópu misnotuðu aðild að myntbandalaginu. Það kemur ekki bara þeim í koll, heldur öllu samstarfinu um Evrópu. Bilunareinkenni eru ljós. Menn tala nú hver um annan þveran um að bjarga þurfi Evrópu. Meira að segja Angela Merkel, sem áður spilaði inn á þýzka sérdrægni. Nú þarf Evrópa nýjan Helmut Kohl. Reglur um aðild að evru og Evrópu verða vafalaust hertar til að bjarga álfunni. Í Bruxelles mun áhugi á aðild Íslands minnka í takt við minni áhuga Íslendinga á aðild. Evrópuaðild Íslendinga verður höfð á lægsta hita á eldavélinni.
Glóðir elds við kerfishöfuð

Sífellt rýrnar þátttaka fólks í kosningum til Evrópuþingsins, er komin niður í 43%. Evrópubúar bera engar tilfinningar til Evrópusambandsins. Líta á það sem fjarlægt skrímsli, fullt af blýantsnögurum. Ætla mætti, að sambandið reyndi að ná sambandi við alþýðuna. Reyndi til dæmis að auka lýðræði, sem er fátæklegt í Bruxelles. Þingið hefur minni völd en þjóðþing, frumvörp mega aðeins koma frá kerfinu. En við sjáum enga hreyfingu í þá átt, ráðherrar og embættismenn una glaðir við völd. Smám saman eflast hatursmenn kerfisins í þinginu. Fyrir rest verður bylting, ónýtu kerfi skriffinna verður sturtað.
Sjúkrahúsið í Yes Minister

Hef átt erfitt með að kaupa útgáfu af Íslandskorti Björns Gunnlaugssonar hjá Landmælingum Íslands. Fæst ekki keypt þar. Mér var tjáð, að send yrðu eintök í sölu hjá umboðsbúð í Reykjavík. En þau hafa ekki komið fram þar enn. Málið hefur kostað töluverða þolinmæði af minni hálfu. Minnir mig á, þegar ég og nokkrir fleiri vorum fengnir til að afhenda Landmælingunum GPS-ferla af reiðleiðum. Áttu að fara á vefkort af Íslandi. Ferlarnir týndust í fórum Landmælinganna. SFR valdi Landmælingarnar 2010 sem fyrirmyndarsstofnun með góðum starfsanda. Minnir mig á sjúkrahúsið án sjúklinganna í Yes Minister.
Tveggja flokkka samleið

Yngvi Örn Kristinsson og Steinþór Gunnarsson keyrðu Landsbankann í þrot sem lykilstarfsmenn í hruninu. Kæra bankann vegna vangreiddra launa upp á 700 milljónir króna. Hugarfar græðginnar á fullri ferð. Árni Páll Árnason, ráðherra og helzti Blair-isti Samfylkingarinnar, réð Yngva Örn til að semja frumvarp um skuldara. Yngvi samdi frumvarp um að bæta stöðu ríkisbubbanna. Þannig er Samfylkingin enn í dag. Hún er sannur hrunflokkur með Blair-ista sem ráðherra og með ráðgjafa beint úr hringiðu spillingarinnar. Það er rétt hjá Þorsteini Pálssyni, að Samfylkingin á samleið með Sjálfstæðisflokknum.
Ríkissaksóknari dúllar sér

Ríkissaksóknari dúllar sér við að kæra mann fyrir að standa með spjald á almannafæri við bandaríska sendiráðið. Það eru sko ekki annir á þeim bæ. Þegar búið er að koma kærunni gegn níumenningum af stað í kengúrudómstóli borgarinnar, tekur næsta mál við. Hrunmálin hafa annan og hægari gang. Ef svo fer sem horfir, verður að stórefla andóf og mótmæli gegn ógeðskerfi, sem enn er við lýði. Enn eru það ríkissaksóknari og ríkislögreglustjóri, sem stjórna landinu. Er ókleift að losa okkur við ruglaða tindáta? Þarf alvöru byltingu? Ég sem hélt, að þjóðin hefði hafnað hugarfari lögregluríkisins.
Ég datt í lukkupottinn

Ég hef verið bænheyrður. Í Reykjavík er komin verzlun “beint frá bónda”. Það er Frú Lauga að Laugalæk 6, hjá ísbúðinni. Andakjöt frá Hlíðarbergi, kúfskel frá Þórshöfn, korngrís frá Laxárdal, kræklingur frá Hrísey, alikálfur frá Lágafelli. Einnig grænmeti frá Vallanesi, Engi, Akri, Hæðarenda, Sólhvörfum og Þórisholti. Ís frá Árbæ, flatkökur frá Auðkúlu og sultur frá Löngumýri. Þar fást brúnegg, egg úr landnámshænum, og ótal tegundir tómata. Þetta er búð, sem lengi hefur vantað. Ótrúlega margir vilja vita, hvaðan maturinn þeirra kemur. Og vilja meira frá sama bónda, ef þeir detta í lukkupottinn.
Kengúrudómstóll Samfylkingar

Samfylkingunni er um að kenna, að hefnd kerfisins á búsáhaldabyltingunni er komin út í ógöngur. Ásta Ragnheiður Jóhannesdóttir er óhæf í starfi forseta Alþingis. Sem slík átti hún að veita farveg fyrir reiði skrifstofustjórans utan málaferla. Það gerði hún ekki, enda kann hún ekki diplómasíu. Því er héraðsdómur Reykjavíkur orðinn kengúrudómstóll. Þar hafa forpokaðir dómarar nánast lokað réttarhaldi fyrir öðrum en greindarskertum löggum í dulargervi. Tugir óþarfra löggumanna eru hafðir á alltof háu kaupi við að fylla ganga kengúrudómstólsins. Samfylkingin ber ábyrgð á Ástu Ragnheiði og ástandinu.
Enn að verja falangista

Baltasar Garzón saksóknari gekk of langt, þegar hann fór að rannsaka glæpi dauðasveita falangista í sínu heimalandi. Hann gat kært Augusto Pinochet og Osama bin Laden, en hann gat ekki kært heimamenn. Það er enn of viðkvæmt, 35 árum eftir dauða Franco einræðisherra. Dómaraeftirlit Spánar vék honum í gær úr starfi um tíma. Meðan kannað er hvort hann hafi farið út fyrir heimildir. Málinu var flýtt til að reyna að hindra, að Garzón gæti tekið boði um starf við alþjóðadómstólinn í Haag. Það er hefnd. Dómstólar eru pólitískir á Spáni og hægri meirihluti er enn í Dómaraeftirlitinu. Það er að verja falangista.
Ekki skera velferðina fyrst

Sex prósent atlaga félagsmálaráðherra að velferðinni í landinu væri þolandi, ef meira væri skorið af léttvægari þáttum. Fólk skilur, að meira þarf að spara til að brúa fjárlagahalla ríkisins. En fólk telur jafnframt, að ekki hafi verið nóg að gert á öðrum sviðum. Til dæmis má minnka ríkisframlög til stjórnmálaflokka um helming. Minnka sjálftekin eftirlaun Davíðs og Halldórs um helming. Fækka sendiherrum Davíðs um helming. Afnema Útlendingastofnun, miðstöð íslenzkrar mannvonzku. Opna í staðinn símsvara, sem segir “nei”. Afnema Persónuvernd, sem í reynd er auðmannavernd og leyndarskjalavernd.
Láttu þig dreyma áfram

Gylfi Magnússon bankaráðherra segist treysta starfsmönnum nýju bankanna til að sinna vel sínu verki. Líklega er það skýringin á því, að bankarnir hafa ekki verið siðvæddir á valdatíma Gylfa. Þar stjórna menn með sama hugarfari og forverarnir, svo sem rakið hefur verið í ótal smáatriðum. Verst er þó, að þeir treysta ofurbófum betur en öðrum til að reka fyrirtæki. Venjulegir bankamenn á gólfinu kunna að vera nothæfir, en yfirstétt bankanna er það ekki. Bankarnir verða ekki heilbrigðir bara út á óskhyggju ráðherrans. Því má segja um bankaráðherrann: Sussu bía, Gylfi, láttu þig dreyma áfram.
Setjið Lárentsínus af

Eftir fréttir af aðgerðum skilanefnda Glitnis og Kaupþings verður þögnin meira ærandi um skilanefnd Landsbankans. Sá banki var verst farinn þessara þriggja. Ríkið þurfti að leggja meira til hans en til hinna bankanna alls. Þar að auki er ríkið eigandi hans. Það á að halda uppi sama þrótti við að innheimta skuldir og erlendir kröfuhafar hinna bankanna. Ég hef alvarlegar efasemdir um formann skilanefndar hans, Lárentsínus Kristjánsson. Tel hann vera að gera annað en að vinna vinnuna sína. Legg til, að hann verði settur af. Rannsakað verði silalegra verklag hans en annarra formanna skilanefnda.
Styrmir í sýndarveruleika

Bók Styrmis Gunnarssonar fjallar ekki um Sannleiksskýrsluna, þótt hún þykist gera það. Fjallar um, hvernig Styrmi finnst skýrslan eiga að vera. Minnir á blogg Hannesar Hólmsteins Gissurarsonar. Sá sagði skýrsluna fjalla um sakleysi Davíðs Oddssonar. Samt fjallar hún um ótrúlega vanrækslu Davíðs í starfi og ótrúlegt gjaldþrot Seðlabankans í hans höndum. Bók Styrmis minnir líka á Moggann, sem sagði daginn eftir útkomu skýrslunnar, að hún snerist um ábyrgð bankanna á hruninu. Samt snýst skýrslan um ábyrgð pólitíkusa og embættismanna á hruninu. Mogginn, Hannes og Styrmir lifa í sýndarveruleika.
Framsal saltað í ráðuneyti

Björn Bjarnason fyrrverandi vísar á utanríkis. Samt viðurkennir dómsmála, að framsalsfrumvarpið sé hjá sér frá marz 2007. Þá samþykkti Alþingi evrópskan framsalssamning, sem dómsmálaráðuneytið saltaði í þrjú ár. Skrifstofustjóri þess segir málið flókið og tímafrekt. Sennilega er ráðuneytið að velta fyrir sér, hvernig eigi að stafsetja nafn ráðherrans. Allt er þetta dæmigert fyrir íslenzka stjórnsýslu. Sérvalinn maður í hverju rúmi. Það, sem tekur þig kortér, fyllir upp í árin í ráðuneytunum. En við vitum þó, hver ber ábyrgð á frelsi Sigurðar Einarssonar. Það er ofurvinsæl Ragna Árnadóttir ráðherra.
Íslendingar og Grikkir stela

Íslendingar eru mestu hugbúnaðarþjófar Evrópu næst á eftir Grikkjum. Það segir Business Software Alliance, sem berst gegn slíkum þjófnaði. Samkvæmt samtökunum stelum við helmingnum af hugbúnaði, sem við notum. Fylgir öðru siðleysi þjóðarinnar, að við séum þjófóttari en flestir aðrir Evrópubúar. Það rímar við þá trú margra, að þeir megi verða ofsaríkir á bankafléttum á borð við kúlulán. Jafnvel stórpólitíkusar eru ekki lausir við slíka græðgi. Við kennum útlendingum um vandræði okkar, til dæmis Bretum um IceSave. Engin furða, þótt við séum í flokki með Grikkjum, sem líka settu sig á hausinn.
Þekkjum ekki Íslandsmetið

Rangt er hjá Hannesi Hólmsteini Gissurarsyni, að bankarán Jón Ásgeirs og félaga sé stærsta bankarán Íslandssögunnar. Um það vitum við ekki. Enn eru ekki öll kurl komin til grafar um bankaránin. Engin skaðabótakrafa er enn komin frá skilanefndum Kaupþings og Landsbankans. Þær kunna að verða hærri. Til gamans má geta þess, að krafan á glæpagengi Jóns Ásgeirs er lægri en tjón þjóðarinnar af síðustu mánuðum Davíðs Oddssonar í Seðlabankanum. Jón Ásgeir er upp á 260 milljarða og Davíð upp á 350 milljarða. Þeir fylgjast raunar að í upphæðum hinir tveir óaðskiljanlegu fjandvinir í ruglinu.
Slöðruðu biskupi til lands

Árið 1253 þurfti að koma Heinreki biskup yfir Hvítá í Borgarfirði frá sáttafundi með Vestlendingum. Sturlunga segir: “Á sína hlið reið hvor, Jón járnbúkur og Böðvar úr Bæ. Reið Jón við strauminum, en Böðvar forstreymis. Egill og Eiríkur birkibeinn riðu fyrir vaðið. Áin tók í síðuna. Þá snaraði biskup af baki og fékk hann eigi uppi setið öðruvísi en þeir héldu honum á baki og slöðraði svo til lands, en af baki rak Indriða af Rauðsgili og Sigurð úr Kálfanesi og varð þeim borgið. Biskup mælti, er hann kom af ánni, að hann mundi aldrei á jafnófært vatn ríða síðan.” Samgöngur á Sturlungaöld.